
A várossá-nyilvánítás korlátai, lehetőségei Pest megyében

Kulcsszavak: várossá-nyilvánítás; településhálózat; területfejlesztés
A dolgozat első részében a szakirodalomra támaszkodva először áttekintem a magyar városhálózat történeti fejlődését, majd részletesen bemutatom a magyar városhálózat rendszerváltás utáni változásait. Az ismertetés során kitérek az eljárás jogi kereteinek változására, a várossá-nyilvánítás településekre gyakorolt hatására, valamint arra, hogy a magyar városhálózattal kapcsolatban milyen értékelések születtek a szakirodalomban.
A második részben a pest megyei településhálózatot elemezve megpróbálok saját értékelést kialakítani a rendszerváltás utáni időszak városhálózatáról, és kísérletet teszek egy saját kritériumrendszer kialakítására.
Az elemzéssel elsősorban egy olyan módszertant szeretnék kialakítani és tesztelni, amellyel ellenőrizhető, hogy a jelenlegi településhálózat jellemzőiből kiindulva mely települések várossá-nyilvánítása indokolt, melyeké nem egymáshoz (és az összes/egyéb hazai/nemzetközi településhez képest.
Az alkalmazott módszer lényege, hogy az egyes attribútumokat az elemző-algoritmus úgy alakítja át egységes pontrendszerré, hogy az elemzésbe vett tulajdonságok között nem kell előzetesen súlyozni, a súlyokat az algoritmus alakítja ki önmagától úgy, hogy az eredmény a lehető legjobban hasonlítson a tényleges helyzetre. Az elemzés lényegében a tényleges helyzet és a matematikai modellezéssel létrehozható, a tényleges helyzethez legközelebb álló eredmény közötti eltéréseket vizsgálja.



